b"\n_START_ARTICLE_\nMisiune cre\xc8\x99tin\xc4\x83\n_START_PARAGRAPH_\nO misiune cre\xc8\x99tin\xc4\x83 este un efort organizat pentru a r\xc4\x83sp\xc3\xa2ndi cre\xc8\x99tinismul c\xc4\x83tre noii converti\xc8\x9bi. Misiunile implicau trimiterea peste grani\xc8\x9b\xc4\x83 a unor persoane numite misionari pentru desf\xc4\x83\xc8\x99urarea unor activit\xc4\x83\xc8\x9bi de evanghelizare sau pentru alte activit\xc4\x83\xc8\x9bi educa\xc8\x9bionale \xc8\x99i caritabile. Exist\xc4\x83 c\xc3\xa2teva tipuri diferite de c\xc4\x83l\xc4\x83torii misionare: pe termen scurt, pe termen lung, cu scopuri complexe sau pur \xc8\x99i simplu pentru a-i ajuta pe oamenii afla\xc8\x9bi \xc3\xaen nevoi. Unii oameni au ales s\xc4\x83-\xc8\x99i dedice \xc3\xaentreaga via\xc8\x9b\xc4\x83 desf\xc4\x83\xc8\x99ur\xc4\x83rii unor activit\xc4\x83\xc8\x9bi misionare. Misionarii au autoritatea de a propov\xc4\x83dui credin\xc8\x9ba cre\xc8\x99tin\xc4\x83 (\xc8\x99i, uneori, de a administra Sfintele Taine) \xc8\x99i de a oferi ajutor umanitar. Doctrinele cre\xc8\x99tine (cum ar fi \xe2\x80\x9edoctrina iubirii\xe2\x80\x9d, care este practicat\xc4\x83 de multe misiuni) permit acordarea de ajutor f\xc4\x83r\xc4\x83 a impune convertirea religioas\xc4\x83.\n_START_SECTION_\nIstoria misiunilor cre\xc8\x99tine\n_START_PARAGRAPH_\nCea mai veche misiune cre\xc8\x99tin\xc4\x83, propov\xc4\x83duirea cre\xc8\x99tinismului de c\xc4\x83tre apostolii lui Isus, s-a desf\xc4\x83\xc8\x99urat p\xc3\xa2n\xc4\x83 la distrugerea celui de-al doilea Templu de c\xc4\x83tre romani \xc3\xaen anul 70. Nu este clar dac\xc4\x83 a existat sau nu un prozelitism evreu care s\xc4\x83 fi servit drept model pentru prozelitismul primilor cre\xc8\x99tini. Extinderea misiunii cre\xc8\x99tine peste grani\xc8\x9bele teritoriului evreiesc pentru convertirea celor care nu erau evrei a devenit un subiect intens dezb\xc4\x83tut, \xc3\xaen special la Sinodul de la Ierusalim din jurul anului 50. Apostolul Pavel a fost un promotor timpuriu al acestei extinderi \xc8\x99i a adaptat mesajul cre\xc8\x99tin pentru culturile greac\xc4\x83 \xc8\x99i roman\xc4\x83, permi\xc8\x9b\xc3\xa2ndu-i s\xc4\x83-\xc8\x99i dep\xc4\x83\xc8\x99easc\xc4\x83 r\xc4\x83d\xc4\x83cinile sale evreie\xc8\x99ti._NEWLINE_\xc3\x8encep\xc3\xa2nd din Antichitatea t\xc3\xa2rzie o mare parte a activit\xc4\x83\xc8\x9bii misionare a fost efectuat\xc4\x83 de membrii ordinelor religioase. M\xc4\x83n\xc4\x83stirile organizau misiuni \xc8\x99i sprijineau \xc3\xaenfiin\xc8\x9barea de biblioteci \xc8\x99i efectuarea unor cercet\xc4\x83ri practice, toate acestea fiind percepute ca activit\xc4\x83\xc8\x9bi ce aveau ca scop reducerea s\xc4\x83r\xc4\x83ciei \xc8\x99i suferin\xc8\x9bei umane \xc8\x99i sl\xc4\x83virea Dumnezeului cre\xc8\x99tinismului. De exemplu, comunit\xc4\x83\xc8\x9bile nestoriene au evanghelizat unele teritorii din Asia Central\xc4\x83, precum Tibetul, China \xc8\x99i India. Cistercienii au evanghelizat o mare parte a Europei de Nord, dezvolt\xc3\xa2nd, de asemenea, majoritatea tehnicilor clasice ale agriculturii europene. Sf\xc3\xa2ntul Patrick a evanghelizat o mare parte a Irlandei. Sf\xc3\xa2ntul David a fost activ \xc3\xaen \xc8\x9aara Galilor._NEWLINE_\xc3\x8en timpul Evului Mediu, Ramon Llull (aprox. 1232 - 1315) a avansat conceptul de predicare a cre\xc8\x99tinismului \xc3\xaen provinciile musulmane \xc8\x99i de convertire a musulmanilor prin intermediul mijloacelor non-violente. Viziunea organiz\xc4\x83rii unei misiuni pe scar\xc4\x83 larg\xc4\x83 \xc3\xaen provinciile locuite de musulmani s-a destr\xc4\x83mat odat\xc4\x83 cu moartea lui pentru a fi revitalizat\xc4\x83 abia \xc3\xaen secolul al XIX-lea.\n_START_SECTION_\nPerioada medieval\xc4\x83\n_START_PARAGRAPH_\n\xc3\x8en Evul Mediu, m\xc4\x83n\xc4\x83stirile cre\xc8\x99tine \xc8\x99i misionari precum Sf\xc3\xa2ntul Patrick \xc8\x99i Adalbert de Praga au propagat educa\xc8\x9bia \xc8\x99tiin\xc8\x9bific\xc4\x83 \xc8\x99i religia dincolo de grani\xc8\x9bele vechiului Imperiu Roman. \xc3\x8en secolul al VII-lea papa Grigorie cel Mare a trimis mai mul\xc8\x9bi misionari, inclusiv pe Augustin de Canterbury, \xc3\xaen Anglia. Misiunea Hiberno-Sco\xc8\x9bian\xc4\x83 a fost \xc3\xaenfiin\xc8\x9bat\xc4\x83 \xc3\xaen anul 563._NEWLINE_La sf\xc3\xa2r\xc8\x99itul secolului al XIX-lea \xc8\x99i \xc3\xaenceputul secolului al XIV-lea, c\xc4\x83lug\xc4\x83ri franciscani precum William de Rubruck, Ioan de Montecorvino \xc8\x99i Giovanni ed 'Magnolia au fost trimi\xc8\x99i ca misionari \xc3\xaen Orientul Apropiat \xc8\x99i \xc3\xaen Orientul \xc3\x8endep\xc4\x83rtat. C\xc4\x83l\xc4\x83toriile lor i-au adus p\xc3\xa2n\xc4\x83 \xc3\xaen China, unde misionarii au \xc3\xaencercat s\xc4\x83-i converteasc\xc4\x83 pe mongolii afla\xc8\x9bi \xc3\xaen plin\xc4\x83 expansiune teritorial\xc4\x83, \xc3\xaen special pe marii hani ai Imperiului Mongol. (Vezi de asemenea misiunile romano-catolice medievale din China.)\n_START_SECTION_\nMisiunile catolice dup\xc4\x83 1492\n_START_PARAGRAPH_\nUnul dintre scopurile principale ale expedi\xc8\x9biei lui Cristofor Columb, finan\xc8\x9bate de regina Isabella a Spaniei, a fost r\xc4\x83sp\xc3\xa2ndirea cre\xc8\x99tinismului. \xc3\x8en epoca marilor descoperiri, Spania \xc8\x99i Portugalia au \xc3\xaenfiin\xc8\x9bat mai multe misiuni \xc3\xaen coloniile lor americane \xc8\x99i asiatice. Ordinele cele mai active \xc3\xaen plan misionar erau iezui\xc8\x9bii, augustinienii, franciscanii \xc8\x99i dominicanii. Portughezii au trimis misiuni \xc3\xaen Africa, care sunt unele dintre cele mai cunoscute misiuni din istorie. \xc3\x8en timp ce unele dintre misiunile catolice occidentale erau asociate cu imperialismul \xc8\x99i opresiunea, altele (\xc3\xaendeosebi misiunea iezuit\xc4\x83 a lui Matteo Ricci \xc3\xaen China) erau relativ pa\xc8\x99nice \xc8\x99i urm\xc4\x83reau mai degrab\xc4\x83 integrarea cultural\xc4\x83 dec\xc3\xa2t imperialismul._NEWLINE_At\xc3\xa2t \xc3\xaen Portugalia, c\xc3\xa2t \xc8\x99i \xc3\xaen Spania religia era o parte integrant\xc4\x83 a politicii statului, iar evanghelizarea era privit\xc4\x83 ca av\xc3\xa2nd at\xc3\xa2t beneficii spirituale, c\xc3\xa2t \xc8\x99i beneficii politico-economice. Ori de c\xc3\xa2te ori aceste puteri \xc3\xaencercau s\xc4\x83-\xc8\x99i extind\xc4\x83 teritoriile sau influen\xc8\x9ba, erau trimi\xc8\x99i misionari. Prin Tratatul de la Tordesillas cele dou\xc4\x83 puteri maritime au \xc3\xaemp\xc4\x83r\xc8\x9bit lumea \xc3\xaen sfere exclusive de influen\xc8\x9b\xc4\x83, comer\xc8\x9b \xc8\x99i colonizare. Prozelitismul catolic \xc3\xaen Asia a fost inclus \xc3\xaen politica coloniilor portugheze.\n_START_SECTION_\nMisiunile catolice din Asia\n_START_PARAGRAPH_\nComer\xc8\x9bul portughezilor cu \xc8\x9b\xc4\x83rile din Asia a devenit rapid profitabil \xc3\xaencep\xc3\xa2nd din 1499, iar misionarii iezui\xc8\x9bi au venit \xc3\xaen India \xc3\xaen jurul anului 1540. Guvernul colonial din Goa a sprijinit misiunea iezuit\xc4\x83, oferindu-le stimulente cre\xc8\x99tinilor boteza\xc8\x9bi. Mai t\xc3\xa2rziu, Biserica Romano-Catolic\xc4\x83 a trimis misionari iezui\xc8\x9bi \xc3\xaen China (\xc3\xaencep\xc3\xa2nd din 1552) \xc8\x99i \xc3\xaen alte \xc8\x9b\xc4\x83ri din Asia.\n_START_SECTION_\nMisiunile protestante\n_START_PARAGRAPH_\nReforma Protestant\xc4\x83 s-a desf\xc4\x83\xc8\x99urat \xc3\xaen Europa la \xc3\xaenceputul secolului al XVI-lea. Timp de mai bine de o sut\xc4\x83 de ani, bisericile protestante timpurii au fost prinse \xc3\xaentr-un conflict cu Biserica Catolic\xc4\x83 \xc8\x99i nu s-au concentrat puternic pe organizarea unor misiuni \xc3\xaen \xc8\x9b\xc4\x83rile \xe2\x80\x9ep\xc4\x83g\xc3\xa2ne\xe2\x80\x9d. Ini\xc8\x9bial au pus mai mult accentul pe r\xc4\x83sp\xc3\xa2ndirea credin\xc8\x9bei protestante \xc3\xaen \xc8\x9binuturile cre\xc8\x99tine, identific\xc3\xa2nd papalitatea cu Antihristul._NEWLINE_Thomas Coke (1747-1814), primul episcop al metodi\xc8\x99tilor americani, a fost \xe2\x80\x9eP\xc4\x83rintele misiunilor metodiste\xe2\x80\x9d. Dup\xc4\x83 o perioad\xc4\x83 \xc3\xaen care a tr\xc4\x83it \xc3\xaen Statele Unite ale Americii, \xc3\xaent\xc4\x83rind biserica metodist\xc4\x83 de acolo, al\xc4\x83turi de colegul s\xc4\x83u episcopalian Francis Asbury, Coke a plecat \xc3\xaentr-o activitate misionar\xc4\x83. \xc3\x8en timpul petrecut \xc3\xaen America, Coke a desf\xc4\x83\xc8\x99urat o activitate energic\xc4\x83 pentru a spori sprijinul oferit de metodi\xc8\x99ti pentru misiunile cre\xc8\x99tine \xc8\x99i pentru a forma misionari. El a murit \xc3\xaen timpul unei c\xc4\x83l\xc4\x83torii \xc3\xaen India, dar mo\xc8\x99tenirea sa spiritual\xc4\x83 l\xc4\x83sat\xc4\x83 metodi\xc8\x99tilor - pasiunea sa pentru misiuni - continu\xc4\x83.\n_START_SECTION_\nChina\n_START_PARAGRAPH_\nUn val de misiuni protestante ce a vizat regiunile interioare ale Chinei a demarat la \xc3\xaenceputul anilor 1850, sub conducerea lui Hudson Taylor (1832-1905), care a fondat \xc3\xaen 1865 Misiunea din interiorul Chinei. Taylor a fost sprijinit ulterior de Henry Grattan Guinness (1835-1910), care a fondat \xc3\xaen 1883 Colegiul Cliff, care continu\xc4\x83 \xc8\x99i \xc3\xaen prezent s\xc4\x83-i preg\xc4\x83teasc\xc4\x83 \xc8\x99i s\xc4\x83-i \xc3\xaenzestreze pe misionari pentru a desf\xc4\x83\xc8\x99ura activit\xc4\x83\xc8\x9bi pe plan global.\n_START_SECTION_\nImperiul Britanic\n_START_PARAGRAPH_\n\xc3\x8en secolul al XVIII-lea \xc8\x99i mai ales \xc3\xaen secolul al XIX-lea misionarii din Marea Britanie au v\xc4\x83zut teritoriul Imperiului Britanic ca un c\xc3\xa2mp fertil pentru prozelitismul cre\xc8\x99tin. \xc3\x8en activitatea misionar\xc4\x83 au fost implicate denomina\xc8\x9biunile cre\xc8\x99tine principale, inclusiv Biserica Anglican\xc4\x83, presbiterienii din Sco\xc8\x9bia \xc8\x99i nonconformi\xc8\x99tii. O mare parte a entuziasmului a ap\xc4\x83rut din rena\xc8\x99terea evanghelic\xc4\x83. Church Mission Society (CMS) a fost \xc3\xaenfiin\xc8\x9bat\xc4\x83 \xc3\xaen 1799 \xc3\xaen cadrul Bisericii Anglicane \xc8\x99i a continuat s\xc4\x83 desf\xc4\x83\xc8\x99oare activit\xc4\x83\xc8\x9bi \xc3\xaen \xc3\xaentreaga lume, inclusiv \xc3\xaen ceea ce a devenit cunoscut sub numele de \xe2\x80\x9eOrientul Mijlociu\xe2\x80\x9d.\n_START_SECTION_\nDup\xc4\x83 1870\n_START_PARAGRAPH_\nPrin anii 1870 misiunile protestante din \xc3\xaentreaga lume aveau ca obiectiv principal pe termen lung formarea unor biserici independente, autonome, care s\xc4\x83 se poat\xc4\x83 \xc3\xaentre\xc8\x9bine singure. Cre\xc8\x99terea na\xc8\x9bionalismului \xc3\xaen lumea a treia i-a determinat pe critici s\xc4\x83 se pl\xc3\xa2ng\xc4\x83 c\xc4\x83 misionarii \xc3\xaei \xc3\xaenv\xc4\x83\xc8\x9bau pe localnici modul de via\xc8\x9b\xc4\x83 occidental \xc8\x99i ignorau cultura indigen\xc4\x83. R\xc4\x83scoala boxerilor din China, care a avut loc \xc3\xaen 1898, a implicat atacuri pe scar\xc4\x83 larg\xc4\x83 ale localnicilor asupra misiunilor cre\xc8\x99tine \xc8\x99i a persoanelor convertite. Resursele alocate misiunilor au fost mult reduse \xc3\xaen timpul Primului R\xc4\x83zboi Mondial, iar majoritatea misionarilor germani au p\xc4\x83r\xc4\x83sit \xc8\x9bara atunci c\xc3\xa2nd Imperiul Chinez s-a destr\xc4\x83mat. Marea Criz\xc4\x83 Mondial\xc4\x83 din anii 1930 a reprezentat o lovitur\xc4\x83 puternic\xc4\x83 pentru finan\xc8\x9barea activit\xc4\x83\xc8\x9bilor misionare."